Virallinen lehti nro C 207 , 21/07/1999 s. 0115



KIRJALLINEN KYSYMYS P-3725/98 esittäjä(t): Carlos Carnero González (GUE/NGL) komissiolle (25. marraskuuta 1998) Aihe: Kantabrian alueen (Espanja) säilyminen rakennerahastojen tavoitteessa 1 Eri espanjalaisissa tiedotusvälineissä on kerrottu viime päivinä, että Eurostat on julkaissut tiedot Euroopan eri alueiden keskimääräisestä tulotasosta kolmivuotiskaudella 1994-1996. Näiden tietojen mukaan Kantabria ylittäisi muutamalla prosenttiyksikön kymmenyksellä 75 prosentin rajan yhteisön keskiarvosta. Tämän seurauksena Espanjan hallitus ja Kantabrian alueelliset viranomaiset ovat eri sanomalehtien tietojen mukaan ilmoittaneet, että rakennerahastojen uudella ohjelmajaksolla kyseinen alue ei kuulu enää tavoit-teeseen 1. Katsooko komissio näiden tietojen valossa, että edellä mainitut poliittiset tulkinnat ovat perusteltuja? Jos ne ovat, eikö komissio katso, että Espanjan ja Kantabrian alueen hallitusten on tässä vaiheessa vielä liian aikaista tehdä edellä mainittuja johtopäätöksiä, etenkin kun Euroopan parlamentti on äskettäisessä päätöslauselmassaan pyytänyt käyttämään joustavampia valintaperusteita määriteltäessä rakennerahastojen tavoitteeseen 1 tukikelpoisia alueita. Uskooko komissio, että Eurostatin käyttämä ostovoimapariteetti on paras tunnusluku osoittamaan alueiden todellista vaurautta, vai tarvittaisiinko puolueettomampia mittaustapoja, kuten alueen BKT:n keskiarvo jaettuna työllisen väestön määrällä. Eikö komissio katso, että jos käytettäisiin tällaista kriteeriä, Eurostatin tulokset olisivat hyvin erilaisia ja osoittaisivat paremmin Euroopan alueiden todellisen vaurauden? Lopuksi riippumatta siitä hyväksytäänkö Kantabria johonkin rakennerahastojen tavoitteeseen, millä tavalla komissio aikoo varmistaa, että alue tulee edelleen saamaan riittävää rakennetukea pystyäkseen tasapainottamaan tilannettaan tehokkaan alueellisen kehityssuunnitelman avulla, josta on sovittu merkittävimpien poliittisten ja työmarkkinoiden toimijoiden kanssa? Komission jäsenen Monika Wulf-Mathiesinkomission puolesta antama vastaus (6. tammikuuta 1999) Komissio on ehdottanut, että kaudella 2000-2006 sovellettaisiin tavoitteen 1 tukikelpoisia alueita määriteltäessä tiukasti perusteita, jotka liittyvät asukaskohtaiseen bruttokansantuotteeseen (BKT) ja sen 75 prosentin enimmäismäärään yhteisön keskiarvosta. BKT/asukas lasketaan ostovoimayksikköinä NUTS II -tasolla. Komissio laatii luettelon tavoitteen 1 tukikelpoisista alueista niiden tietojen perusteella, jotka ovat olleet saatavilla rakennerahastoja koskevista yleisistä säännöksistä annetun asetuksen(1) hyväksymistä seuraavien viimeisten kolmen vuoden aikana. Kyseinen ehdotus on parhaillaan neuvoston ja parlamentin tarkasteltavana. Vuosia 1994, 1995 ja 1996 koskevien tietojen perusteella Kantabrian alueen BKT/asukas on 76,66 prosenttia yhteisön keskiarvosta. Komission ehdotuksen mukaan Kantabria ei siis voisi 1. päivästä tammikuuta 2000 alkaen olla enää oikeutettu tavoitteen 1 mukaiseen tukeen. Sille myönnettäisiin kuitenkin rakennerahastoista kuuden tai jopa seitsemän vuoden ajan asteittain alenevaa siirtymätukea. Ostovoimayksikköinä ilmaistuun ja NUTS II -tasolla laskettavaan asukaskohtaiseen BKT:hen liittyvää perustetta on käytetty vuodesta 1988 alkaen tavoitteen 1 mukaiseen tukeen oikeutettujen alueiden määrittelemiseksi. Komissio katsoo, että tämä peruste soveltuu hyvin alueiden taloudellisen kehitystason mittaamiseen. (1) EYVL C 176, 9.6.1998.